﻿ SERVICIILE PUBLICE DE SĂNĂTATE ŞI DEZVOLTAREA SOCIALĂ CRISTINA DOBOŞ INTRODUCERE Materialul de faţă analizează serviciile de sănătate din România, subliniind semnificaţia pe care calitatea, echitatea şi accesibilitatea acestora o au asupra stării de sănătate a populaţiei, cu implicaţii asupra dezvoltării sociale. Mă voi referi, astfel, la importanţa existenţei unui capital uman sănătos în dezvoltarea socială, cât şi la implicaţiile nivelului de dezvoltare economic asupra stării de sănătate şi calităţii serviciilor sanitare. Nivelul de dezvoltare economic din România, în perioada tranziţiei, a determinat, pentru grupurile care au căzut în sărăcie, apariţia, sau perpetuarea dinainte de 1989, a unor elemente care au influenţat negativ starea de sănătate a acestor grupuri: o alimentaţie insuficientă sau dezechilibrată, condiţii necorespunzătoare de locuit, o lipsă a unor condiţii de igienă (prin lipsa apei, toaletei în locuinţă) (a se vedea şi Stănculescu M., (coord), 2004). Dincolo de fenomenul sărăciei însă, o mare parte a populaţiei din România are probleme legate de educaţia sanitară sau serviciile de sănătate de care beneficiază. Nivelul scăzut de dezvoltare economic a însemnat resurse mai puţine şi pentru sistemul sanitar şi apariţia de probleme ale acestuia, de lung termen. Astfel, pe deo parte, se constată (în grupurile cu un nivel redus de educaţie şi în mediul rural, cu precădere) un deficit de educaţie sanitară, ce se materializează în lipsa conştientizării rolului prevenţiei şi lipsa informaţiilor de planning familial. Pe de altă parte, problemele legate de calitatea, echitatea şi accesibilitatea serviciilor medicale influenţează, la rândul, lor rezolvarea eficientă a problemelor de sănătate ale populaţiei. Cea mai mare parte a populaţiei rurale are un acces dificil la serviciile publice de sănătate, multe dintre sate neavând nici măcar unităţi de asistenţă primară (medic de familie). Schimbările din sistemul sanitar de după 1996 nu au rezolvat problemele de acces ale acestor grupuri la asistenţa primară şi nici multiplele probleme legate de dotări cu tehnică medicală de nivel european. Investiţiile s-au făcut, cu precădere, în continuare, în sectorul spitalicesc, ducând la menţinerea polarizării în oferta de servicii de calitate. O parte a populaţiei din marile oraşe beneficiază de servicii spitaliceşti de o calitate ridicată, în contextul naţional, pe când cea mai mare parte a populaţiei rurale nu beneficiază decât (în cel CALITATEA VIEŢII, XVI, nr. 3–4, 2005, p. 373–385 374 CRISTINA DOBOŞ 2 mai fericit caz) de asistenţă primară, în condiţii minime sau subminime de dotare a dispensarelor. În condiţiile unei populaţii sărace sau izolate din punctul de vedere al drumurilor de acces, transportul celor din rural până la servicii spitaliceşti reprezintă o stavilă pentru aceştia, prin costul sau posibilităţile de deplasare necesare. De asemenea, preţul crescut al medicamentelor în România constituie un obstacol pentru cei săraci. O altă problemă ţine de accesibilitatea la servicii prin calitatea de asigurat la sistem. Trecerea la sistemul de asigurări a lăsat o parte din populaţie, care după estimări se ridică la 5–6%, fără asigurare, deci complet nebeneficiari de servicii (date de la CNAS, 2004). România a ales în reformarea sistemului medical public, modelul german al asigurărilor de sănătate. Modificările ultimilor ani din sistemul medical nu au rezolvat problemele serviciilor oferite, sistemul din momentul de faţă fiind unul hibrid, punând chiar sub semnul întrebării nevoia de trecere la asigurări sociale de sănătate. Trebuie precizat că fiecare dintre modelele actuale europene de organizare şi finanţare a serviciilor întâmpină probleme legate de costuri înalte, disparităţi între regiuni, grupuri sociale, în oferta de servicii, neputând asigura toate obiectivele propuse, la cel mai înalt nivel. Dincolo de invocarea permanentă a lipsei resurselor ca motivaţie a nerezolvării unor probleme ale sistemului actual public de sănătate din România, unele tipuri de politică socială adoptată în timp util în sfera sănătăţii, pot determina schimbări benefice. Unele dintre obiectivele de dezvoltare socială durabilă ar putea fi creşterea finanţării serviciilor sanitare de prevenţie şi curative şi un management mai eficient al resurselor existente, având în vedere că dezvoltarea socială este influenţată, direct, de investirea în capitalul uman. CÂTEVA CONSIDERAŢII PRIVIND RELAŢIA DINTRE DEZVOLTAREA SOCIALĂ ŞI SERVICIILE DE SĂNĂTATE Starea de sănătatea a unei naţiuni corelează cu multiple dimensiuni ale calităţii vieţii: venit, loc de muncă, locuire şi utilităţi, echitate şi calitate a serviciilor de sănătate şi educaţie şi nu numai. Conform definiţiilor Organizaţiei Mondiale a Sănătăţii, adoptate în ultimii 30 de ani, sănătatea unui om nu ar trebui să se rezume doar la o lipsă a bolii, ci la o stare de prosperitate atât fizică, cât şi mentală şi socială. Prin această definire modernă, sănătatea individului este strâns legată de conceptul de calitate a vieţii, mai mult ca niciodată. Pornind de la această viziune, în ţările dezvoltate oferta de servicii de sănătate este combinată cu succes, în prezent, cu servicii de consiliere psihologică sau de asistare socială, cu servicii la domiciliul pacientului sau servicii eficiente medico-sociale, pentru persoane cu dizabilităţi sau persoane cu alte tipuri de probleme medicale şi sociale, în acelaşi timp. Politicile sociale în domeniul sanitar se combină, eficient, cu alte tipuri de politică socială, pentru o investire cât mai adecvată în recuperarea capitalului uman al respectivei comunităţi. 3 SERVICIILE PUBLICE DE SĂNĂTATE 375 Modelul lui Lalonde (Mincă D., Marcu M. (coord), 2004) demonstrează că factorii care influenţează sănătatea au diverse ponderi în această corelaţie. Astfel, dezvoltarea economică a societăţii (standardul de viaţă al individului) are cea mai mare influenţă, de peste 50% asupra sănătăţii acestuia, urmează materialul genetic moştenit, stilul de viaţă adoptat şi factorii de mediu (obiceiuri de alimentaţie, exerciţiu fizic, stres, condiţii de muncă, comportament de prevenirea şi tratare a problemelor de sănătate, consumul de tutun, alcool, droguri etc.), nivelul de educaţie al individului, în cele din urmă, serviciile medicale intervenind doar cu o pondere de 15–20%. Este necesară o analiză pertinentă realizată de către factorii de decizie asupra dimensiunilor sociale care corelează în acest model pentru a se putea face previziuni pe termen lung şi a se ştii în ce punct trebuie acţionat, pentru a se obţine rezultatele dorite. Omenirea a făcut progrese remarcabile în secolul al XX-lea (foarte evidente, pentru ţările dezvoltate) în privinţa dezvoltării economice, în primul rând, dar şi a dezvoltării tehnologiei (inclusiv medicale), a descoperirii fără precedent de noi medicamente, a eradicării unor boli, înainte, mortale, a informării populaţiei cu privire la prevenţie/tratament, ceea ce a dus, pe parcursul ultimelor şase decenii, la o creştere spectaculoasă a speranţei de viaţă şi a calităţii vieţii în ţările dezvoltate. În ciuda acestor progrese în partea dezvoltată al lumii, în cazul ţărilor sărace, dezvoltarea economică este prima stavilă care determină o sănătate precară a populaţiei şi o speranţa de viaţă scăzută. În ţările sărace există încă oameni care suferă de inaniţie sau care mor din cauza unor boli, eradicate de mult în ţările dezvoltate. Ţările dezvoltate au şi ele probleme nerezolvate, legate de existenţa unor grupuri dezavantajate economic şi sociosanitar, de disparităţi în oferta de servicii medicale între regiuni, de unele boli răspândite, pentru care nu există încă tratament la nivel global (printre care cele mai cunoscute: infecţia HIV şi cancerul), legate de poluarea mediului, de consumul de droguri etc. Acestea au demonstrat că unele probleme nu îşi au rezolvarea doar în creşterea economică şi au incitat discuţii despre ce anume ar însemna o dezvoltare socială eficientă şi prin ce mecanisme sociale ar putea fi rezolvate aceste probleme. Dezvoltarea economică rezolvă multe dintre problemele societăţilor sărace: aduce o îmbunătăţire a sănătăţii populaţiei şi a calităţii serviciilor de sănătate oferite, însă, pe de altă parte, experienţe de succes ale unor ţări au demonstrat că şi unele tipuri de politică socială, precum o strategie de investiţie în educaţie, în general şi în educaţie pentru prevenţie şi comportament sanogen, în particular, duce, pe termen lung, la un impact pozitiv asupra sănătăţii populaţiei. Ţări în curs de dezvoltare care au făcut investiţii crescute în educaţie, aşa numiţii tigrii asiatici (Malaezia, Singapore etc) au demonstrat, deja, prin indicatorii obţinuţi în decurs de 20 de ani, progrese în starea de sănătate a populaţiei, prin influenţa educaţiei asupra mortalităţii infantile şi materne, asupra îmbunătăţirii cunoştinţelor legate de igienă şi prevenţie. 376 CRISTINA DOBOŞ 4 Se poate spune că, în cazul societăţilor mai sărace, există un cerc vicios între starea de sănătate şi resursele disponibile pentru investirea în sănătate, cerc care poate fi rupt printr-un efort bugetar accentuat de a investi în sănătate pe termen lung. O societate săracă este mai bolnavă decât una bogată şi ar avea nevoie de o investire în servicii medicale mai accentuată. Pe de altă parte, o societate săracă nu are resurse suficiente de a investi în sănătatea populaţiei ei, iar împărţirea puţinelor resurse o face să le centreze pe ceea ce decidenţii consideră urgent. În acelaşi timp, o societate bolnavă este mai puţin productivă, ceea ce este o stavilă în dezvoltarea economică şi impune costuri ridicate pentru tratare, costuri suportate tot de beneficiari, finalmente. O societate bolnavă poate costa bugetul mai mult, prin consecinţele pe termen lung, decât rezolvarea unor probleme de sănătate în punctele-ţintă, în prezent. Ţări cu o dezvoltare economică asemănătoare alocă, totuşi, sănătăţii sau educaţiei un procent diferit faţă de România, din buget sau PIB. O astfel de investiţie în sănătatea populaţiei este amânată de unele state sărace, pentru că ea aduce roade pe termen lung şi nu rezultate pe termen scurt, cu impact electoral. Astfel, domenii precum sănătatea sau educaţia au ajuns să fie considerate în România domenii mai puţin prioritare, cărora li se alocă resurse financiare publice mai reduse decât altor domenii. Alte probleme au contribuit, de asemenea, la deficitul financiar al sistemului sanitar în România, precum promisa independenţă financiară a fondului de asigurări sociale. Deşi statuată legislativ, ea nu există, în fapt, (aşa cum vom discuta în capitolul despre finanţarea serviciilor de sănătate publică în România), astfel că o creştere a resurselor sistemului de sănătate prin trecerea la asigurări nu a fost decât un succes parţial. Direcţii de dezvoltare a serviciilor de sănătate În epoca modernă, sănătatea unei comunităţi a devenit mult mai vulnerabilă şi dependentă de sănătatea altor comunităţi, datorită deschiderii graniţelor şi posibilităţilor de transport rapide către oricare colţ al lumii. Transportul oamenilor şi mărfurilor ca şi migrarea intensificată prezintă un risc care poate fi doar parţial controlat de către autorităţile sanitare, în ciuda eficienţei politicilor naţionale adoptate în domeniu. Astfel, problemele de dezvoltare şi sănătate ale unor societăţi mai puţin dezvoltate pot afecta indirect şi societăţile dezvoltate. Aceste tipuri de probleme au generat strategii comune de cooperare regională, între ţări, cu sprijinul unor organizaţii globale, precum Organizaţia Mondială a Sănătăţii sau regionale, precum foruri ale Uniunii Europene, cu obiectivul de a găsi soluţii pentru ameliorarea problemelor globale sau comunitare de sănătate şi standard de viaţă. Naţiunile Unite au stabilit, pentru perioada 1990–2015, un plan de acţiune pe plan mondial, pentru a îmbunătăţi unii indicatori globali implicaţi în dezvoltarea socială. Mă voi referi, în continuare, la obiective propuse, legate de îmbunătăţirea indicatorilor de sănătate: 5 SERVICIILE PUBLICE DE SĂNĂTATE 377 – Obiectivul nr. 4: se referă la reducerea mortalităţii infantile, la nivel global (ţinta este reducerea cu două treimi, între 1990 şi 2015, a numărului de decese sub 5 ani); – Obiectivul nr. 5: îmbunătăţirea sănătăţii mamelor (reducerea cu trei pătrimi, între 1990 şi 2015, a ratei mortalităţii materne); – Obiectivul nr. 6: combaterea HIV, a malariei şi a altor boli, precum tuberculoza, spre exemplu. Raportul dezvoltării umane pe 2004 prezintă toate aceste obiective ale mileniului propuse în sensul dezvoltării şi soluţii pentru atingerea acestora. Principalele cauze ale problemelor legate de starea de sănătate rezidă şi în problemele sistemelor sanitare. Se menţionează: – resursele limitate investite de unele guverne în asistenţa medicală şi insuficienţa resurselor pentru asistenţa primară; – inechitatea în oferta de servicii medicale (insuficienţa resurselor dedicate mamelor şi copiilor în mediul rural); – ineficienţa de organizare şi financiară în domeniul sanitar (programele specifice pentru diverse boli nu sunt integrate în sistemul general, într-un mod eficient). Principalele puncte nevralgice în care trebuie acţionat sunt în funcţie de obiectivele propuse. În cazul mortalităţii infantile: malnutriţia (starea de sănătate şi nutriţie a mamei înainte şi în timpul sarcinii), boli parazitare sau infecţioase ale nou-născutului, imunizarea, nevoia de vitamina A, fier, zinc, iod a copilului mic). În cazul mortalităţii infantile, se poate acţiona prin creşterea numărului de servicii de obstetrică de urgenţă în regiunile unde nu există, răspândirea mai bună a informaţiilor de planning familial şi sănătatea reproducerii, creşterea numărului de naşteri asistate de o persoană cu pregătire medicală (medic, moaşă). În ceea ce priveşte stoparea răspândirii unor boli, precum TBC-ul, care reprezintă o problemă pentru România, se recomandă strategia DOTS, ceea ce înseamnă, în traducere, urmarea tratamentului medicamentos sub strictă supraveghere (a medicului sau a unei persoane abilitate) (Raportul dezvoltării umane, 2004). Pe fondul problemelor economice, de politică socială, inclusiv sanitară, unii indicatori de mortalitate şi morbiditate plasează România pe ultimele locuri din Europa. Boli ale mizeriei, precum TBC-ul, au sporit îngrijorător de mult în România, plasându-ne pe primele locuri în Europa, în sens negativ. Mortalitatea infantilă şi maternă ridicată în România sunt indicatori ai problemelor de acces a unor mame şi copii nou-născuţi la asistenţă medicală, ai calităţii reduse a serviciilor oferite, cât şi ai gradului de educaţie sanitară redus. Copii provenind din familiile sărace prezintă anemii, deficienţe în dezvoltarea conform vârstei, fapt cu consecinţe pe termen lung asupra viitoarei lor stări de sănătate. În acelaşi timp, dezorganizarea familială, stresul, starea psihică a individului sărac, de multe ori cu un nivel de educaţie scăzut au generat o abandonare a grijii faţă de propria sănătate 378 CRISTINA DOBOŞ 6 şi a copiilor sau un stil nesănătos de viaţă (incluzând alcoolismul), acestea ducând, treptat, la o acumulare de boli insuficient tratate. Integrarea noastră viitoare în Uniunea Europeană ne obligă, în plus, să acţionăm asupra acestor indicatori de mortalitate şi morbiditate, pentru a ajunge la nivelul celorlalte ţări europene dezvoltate. Speranţa de viaţă a crescut în Uniunea Europeană, deci şi ponderea populaţiei îmbătrânite (principalul consumator de servicii) în totalul populaţiei; de asemenea, medicamentele şi tehnicile de ultimă generaţie sunt costisitoare. Resursele alocate sănătăţii reprezintă un efort chiar şi în ţările dezvoltate, îngrijirea de calitate a sănătăţii fiind un consumator important de resurse al comunităţii. La nivelul tuturor sistemelor europene de sănătate se discută despre direcţia de dezvoltare într-un mod profitabil, eficient pentru o naţiune, a serviciilor de sănătate, în sensul unei dezvoltări sociale durabile. Presiunile fiscale fac ca şi ţările dezvoltate să îşi pună probleme asupra unor surse noi financiare, asupra unui management cât mai eficient al acestora sau a unor modalităţi alternative de organizare a serviciilor. Fiecare dintre modelele europene se confruntă cu dificultăţi; nici un sistem nu poate realiza, din păcate, toate obiectivele propuse la un nivel maximal în mod simultan. Majoritatea ţărilor europene acordă prioritate unuia sau altuia dintre obiectivele următoare, pentru serviciile lor sanitare: – acces universal şi echitabil la un pachet de servicii; – libertatea opţiunilor pentru consumatori şi furnizori; – utilizarea eficientă a resurselor disponibile. Rămâne la latitudinea fiecărei ţări să stabilească ponderea şi prioritatea unuia sau altuia dintre aceste obiective, în funcţie de factorii economici, ideologici, sociali existenţi la nivelul acesteia. O libertate ridicată de alegere din partea beneficiarilor, dar şi a furnizorilor determină costuri crescute şi o îngrădire a accesibilităţii, fiindcă pacienţii trebuie să suporte costuri ridicate. SUA au un astfel de sistem care accentuează libertatea opţiunilor. Acest tip de sistem sanitar face ca, în ciuda investirii înalte de către stat în sănătate (cheltuieli de 14% din PIB pentru sănătate), să existe 35 de milioane de cetăţeni care nu au asigurare şi nu beneficiază de servicii. Un alt tip de model este cel britanic, în care există acces crescut la asistenţa sanitară, echitate, dar însoţită de o limitare a opţiunilor, a libertăţii de alegere. Sistemul britanic este dintre sistemele cel mai puţin costisitoare din UE, dar opţiunile sunt limitate şi există lungi liste de aşteptate. Peste un milion de pacienţi sunt pe listele de aşteptare pentru diferite intervenţii. Concluzionând, se poate spune că sănătatea este considerată, la nivel european un drept social, la care trebuie să aibă acces toţi cetăţenii, spre deosebire de SUA, spre exemplu, unde sănătatea este un bun individual, pentru care trebuie să plăteşti costuri ridicate. (C. Vlădescu (coord.), 2004). 7 SERVICIILE PUBLICE DE SĂNĂTATE 379 PROBLEME ALE SISTEMULUI SANITAR DIN ROMÂNIA Necesitatea creşterii nivelului de finanţare a sistemului de sănătate din România Unul dintre obiectivele de dezvoltare socială durabilă ar putea fi, prin urmare, creşterea finanţării serviciilor sanitare şi un management mai eficient al resurselor existente, având în vedere că dezvoltarea socială este influenţată direct de investirea în capitalul uman. Întrebarea este dacă România are un sistem eficient de colectare şi management al resurselor şi dacă a conştientizat importanţa domeniului sănătăţii publice ca sector necesar de investire, pentru o dezvoltare durabilă pe termen lung. Ceea ce s-a întâmplat în România după introducerea sistemului asigurărilor din 1997 a fost, în fapt, (în contradicţie cu obiectivele statuate la iniţierea reformei) existenţa unui sistem hibrid între controlul financiar al Casei de asigurări şi în acelaşi timp, al Ministerului finanţelor, fapt care a generat numeroase distorsiuni în alocarea resurselor şi, în primul rând, o deturnare a unei părţi a lor dinspre sistemul medical. Urmărind funcţionarea acestui sistem hibrid, unii specialişti în domeniu consideră că nu era necesară o trecere a României la sistemul de asigurări de sănătate. Una dintre raţiunile schimbării, invocate de către decidenţi, a fost faptul că structura de sistem centralizat, finanţat direct de la bugetul de stat, structură venită pe filiera sovietică, înainte de 1989, era asociată cu regimul centralizat comunist. Nemulţumirile şi aşteptările populaţiei erau însă difuze şi ele nu erau legate de un mod sau altul de funcţionare, ci de calitatea evident proastă a serviciilor medicale, iar nemulţumirile medicilor, legate de salariile reduse şi condiţiile dificile de muncă, în condiţiile lipsei de materiale sanitare, dotări şi utilităţi. Trecerea la noua schemă financiară a creat, în opinia mea, un nou mamut administrativ consumator anual de resurse financiare importante, mă refer la Casa Naţională de Asigurări de Sănătate (incluzând aici şi ramurile sale judeţene), a cărei eficienţă administrativă raportată la costuri este discutabilă. De ce s-a ales sistemul bazat pe asigurări? Este una dintre întrebări. Analizând modelele europene, cele două opţiuni de schimbare ar fi fost: modelul actual de tip Bismark prezent azi în Germania, Austria, Franţa, bazat pe asigurări şi modelul de tip Beveridge din Anglia, Italia, Suedia, bazat pe impozite generale. Una dintre explicaţiile specialiştilor (C. Vlădescu (coord.), 2004) ar fi că modelul ales era mai aproape de realitatea româneacă interbelică şi reprezenta o cale de mijloc între două opţiuni susţinute de două tabere: suporterii pieţei libere pentru funcţionarea sistemului de sănătate şi suporteri ai planificării guvernamentale. Din unele interviuri purtate cu decidenţi din domeniul sanitar a rezultat însă că trecerea la noul sistem s-a făcut fără o analiză foarte clară a implicaţiilor diverselor modele europene în contextul românesc şi a presupus, mai degrabă, unele preferinţe ale funcţionarilor şi oficialilor din guvernul de atunci pentru 380 CRISTINA DOBOŞ 8 sistemul de tip german al asigurărilor. De fapt, România nici nu avea pregătiţi, în perioada imediată momentului ’89, prea mulţi specialişti în domeniul managmentului sanitar sau al politicilor sanitare. Întrebarea este dacă aşteptările iniţiale ale populaţiei şi profesioniştilor din sistem au fost îndeplinite. Printre aceste aşteptări, figurau: creşterea calităţii serviciilor şi creşterea salariilor personalului medical, prin independenţa financiară a sistemului, creşterea resurselor financiare ale acestuia şi transparenţa ridicată a alocării resurselor. Cristian Vlădescu susţinea, în volumul său din 2004, că problemele actuale din sistem ţin de faptul că funcţionarea şi legislaţia curentă s-au îndepărtat de scopurile şi filosofia iniţială a Legii Asigurărilor, analizele efectuate de autorul menţionat indicând o diferenţă importantă între politica afirmată şi realitatea implementată, în aproape toate secţiunile enumerate : descentralizarea, mecanismele noi de alocare a resurselor, autonomia instituţională. Legea asigurărilor de sănătate a intrat complet în funcţiune abia în 1999. Ea a suferit însă o serie de amendamente consecutive în decursul anilor, care au trecut de la implementare (una dintre tradiţiile româneşti postrevoluţionare, căci s-a întâmplat în cazul a nenumărate legi), astfel că filosofia ei iniţială a fost schimbată serios. Aşa cum arată unele studii, noua lege a introdus, încă de la început, doar schimbări parţiale, prin reglementările ei. Precaritatea resurselor financiare alocate sectorului sanitar, în perioada 1990–2005, a continuat trendul investirii deficitare în sistemul de sănătate al ultimelor decenii din România. Aceasta a determinat dotarea la un nivel slab a unităţilor sanitare publice cu aparatura medicală modernă şi utilităţi performante şi acordarea unor salarii mici personalului din sistem, comparativ cu statutul autoperceput al acestora. Acest fapt s-a răsfrânt direct asupra calităţii serviciilor medicale de care a beneficiat populaţia. Percepţia personalului medical asupra condiţiilor de muncă pe care le oferă sistemul şi asupra statutului său social, cumulată cu insatisfacţia faţă de salarizarea de nivel redus legitimează, în opinia personalului medical, pretinderea unor extra-plăţi pentru prestarea actului medical. Aceasta limitează accesul la servicii al populaţiei sărace, care percepe, la rândul ei, drept necesară/încetăţenită plata suplimentară. Cheltuielile publice cu sănătatea, ca procent din PIB, au fost doar de 2,8% în 1997 şi de 3,8% în 2000 (sursa datelor: C. Vlădescu (coord.), 2004). Astfel, totalul cheltuielilor pentru sănătate ca procent din PIB şi ca venit net plasează România la coadă, între ţările central europene şi între ţările cu PIB/per capita similar. Cheltuielile publice cu sănătatea reprezintă mai puţin de jumătate, comparativ cu multe ţări europene. Deci, prin introducerea asigurărilor sociale resursele au crescut doar cu 1% din PIB. (C. Vlădescu, 2004). Pe de altă parte, independenţa financiară a fondului de sănătate, care era unul dintre obiectivele principale ale noii legi, este încălcată prin procedurile actuale. Sistemul este, din punctul de vedere al alocării resurselor, un hibrid între sistemul public şi cel al asigurărilor. Contribuţiile din asigurări sunt colectate la 9 SERVICIILE PUBLICE DE SĂNĂTATE 381 fondul de asigurări sociale, în timp ce guvernul, prin Ministerul Finanţelor, a continuat până în 2003 să intervină în alocarea fondurilor şi stabilirea unei limite superioare a cheltuielilor mereu inferioară veniturilor colectate. Astfel, surplusul colectat a fost folosit, în mod ilegal, la acoperirea deficitului bugetar. În 2001, chltuielile au fost stabilite la 91% din veniturile încasate, iar în 2002 la 95% dintre acestea (sursa datelor: C. Vlădescu (coord.), 2004). Această practică a redus controlul financiar al Casei şi a produs acumularea de datorii în fiecare an, generând crize temporare, precum cea a medicamentelor compensate, în mod succesiv, alei cărei efecte se resimt şi în prezent (2005). Cunoscând dificultăţile financiare ale sistemului şi întârzierile de plată către ei, furnizorii de medicamente au introdus preţuri crescute produselor medicamentoase vândute pentru a-şi asigura acoperirea pierderilor. Aşa s-a ajuns ca, într-unul dintre cele mai slab finanţate sisteme, o populaţie sărăcită să beneficieze de cele mai crescute preţuri la medicamente, dintre ţările central-estice. Principiul echităţii a fost încălcat şi prin existenţa caselor paralele de asigurări de sănătate (a Ministerului de interne, a Apărării, a Justiţiei, a SRI, a Ministerului transportului). Aceste case au venituri peste media naţională pe cap asigurat, căci au o componenţă a asiguraţilor cu salarii mari şi cu riscuri mai scăzute. Veniturile medii per asigurat sunt de trei ori mai mari la CAST şi cu 30 % mai mari la CASAOPSNAJ, faţă de veniturile medii per asigurat ale caselor judeţene (C. Vlădescu (coord.), 2004). Astfel cheltuielile cu serviciile sanitare per asigurat au fost mai mari la casele paralele, ceea ce încalcă principiul echităţii faţă de asiguraţi, dar şi al descentralizării şi autonomiei (sistemele acestea fiind închise şi puternic controlate de ministere). Pe de altă parte, case multiple înseamnă şi cheltuieli administrative paralele. Chiar şi în cazul Casei naţionale, aşa cum arată raportul CNAS pe 2002, disparităţile financiare între regiuni pe cap de asigurat sunt mari: Cheltuielile pe persoană asigurată diferă foarte mult de la un judeţ la altul, cu variaţii între 34,9% şi 202,3% faţă de media pe ţară, reflectând disparităţile între regiunile bogate sau sărace ale ţării ( Raportul CNAS pe 2002, apărut în 2003). Disparităţi în oferta de servicii şi probleme de acces la serviciile de sănătate Dincolo de problemele legate de nivelul de finanţare redus al sistemului, alte distorsiuni din sistem limitează calitatea, echitatea şi accesibilitatea serviciilor, cu efect asupra întârzierii rezolvării problemelor de sănătate ale populaţiei. În România, în perioada de tranziţie, au apărut segmente de populaţie defavorizate social şi economic, cu dificultăţi de accesibilitate la servicii medicale (conform unui studiu realizat de către ICCV şi Facultatea de sociologie, Polarizarea serviciilor de sănătate şi de educaţie ca sursă a sărăcirii în viitor, coord. Ioan Mărginean, 2003–2005): 382 CRISTINA DOBOŞ 10 1. un segment din populaţie este neasigurat din cauza neplăţii contribuţiei la asigurările de sănătate sau are un acces limitat, din cauza veniturilor insuficiente pentru costurile din buzunar ale actului medical; 2. un segment din populaţie, deşi este asigurat, accesează insuficient serviciile medicale, în special cele preventive, datorită unei instrucţii/educaţii insuficiente; 3. un segment din populaţie, deşi asigurat prin plata contribuţiei, nu poate beneficia de serviciile medicale necesare, datorită inexistenţei/insuficienţei furnizorilor în aria geografică de domiciliu. În prezent, accesul la serviciile publice de sănătate se realizează pe principii contributive, prin plata cotizaţiei lunare. Condiţionarea accesului la servicii prin introducerea asigurării de sănătate a dus la apariţia de segmente ale populaţiei care, prin neasigurare, nu mai pot beneficia decît de serviciul de urgenţă. Persoanele neasigurate se selectează din rândul următoarelor segmente: persoane neîncadrate pe piaţa formală a muncii, liber profesionişti, familii sărace din mediul urban neacoperite de către ajutorul social, familii (sărace) din mediul rural (o mare parte a ţăranilor care obţin venituri din agricultura de subzistenţă), o parte a populaţiei de romi. Populaţia neasigurată se ridică, după estimările CNAS, doar la 5–6% din totalul populaţiei. Un număr mare de persoane, deşi sunt asigurate, au acces limitat la asistenţa medicală pe fondul bugetului foarte redus al gospodăriei. Familiile sărace nu îşi pot permite co-plăţile implicate de solicitarea serviciilor medicale şi achiziţionarea medicamentelor necesare, achitarea costurilor de transport şi extra-plata pentru medic şi personalul auxiliar. Tabelul nr. 1 Percepţia populaţiei asupra accesului la asistenţa medicală secundară şi terţiară. Următoarele aspecte reprezintă sau nu o problemă, în privinţa accesului la serviciile medicale oferite de alte instituţii decât medicul de familie? Răspuns Da Da Da % din total % din populaţia % din populaţia populaţie din urban din rural Posibilitatea de transport până la instituţie 25 17 34 Costul transportului 31 21 45 Programul medicilor 25 22 28 Timpul de aşteptare 41 37 38 Atitudinea cadrelor medicale 22 26 19 Costul consultaţiei, tratamentului 56 48 52 Faptul că trebuie să dau bani, cadouri 39 39 39 altele 7 7 7 Sursa: Barometrul de opinie privind serviciile de sănătate, realizat în rândul populaţiei din România, 2003, Centrul pentru politici şi servicii de sănătate. Conform datelor din 2003, pentru 40% din populaţia din rural, existenţa mijlocului de transport şi costul acestuia reprezintă o problemă de acces la 11 SERVICIILE PUBLICE DE SĂNĂTATE 383 serviciile medicale în afara localităţii. De asemenea, co-plata adresată personalului medical şi timpul de aşteptare sunt văzute ca obstacole, atât de către cei din rural, cât şi de către cei din urban. Slaba informare în rândurile populaţiei asupra necesităţii asigurării medicale şi a condiţiilor de acces la serviciile medicale menţine unii beneficiari în afara sistemului public de asigurare. Conform datelor din barometrul pentru serviciile de sănătate pe 2003, mai mult de jumătate dintre români nu îşi cunosc drepturile şi obligaţiile privind asigurarea medicală, iar peste 80% dintre cei asiguraţi nu cunosc deloc sau au doar vagi informaţii despre serviciile medicale la care sunt îndreptăţiţi. Percepţia negativă a populaţiei asupra calităţii serviciilor şi a relaţiei medic – pacient se poate constitui într-un factor demotivator al apelului la medic. Nemulţumirea populaţiei faţă de calitatea prestaţiilor sistemului public de sănătate scade încrederea populaţiei şi duce la scăderea adresabilităţii. Cumularea acestui aspect cu lipsa veniturilor necesare pentru procurarea medicamentelor prescrise sau extra-plăţile pretinse de personalul medical pot explica preferinţa unor grupuri sărace sau cu nivel scăzut de educaţie pentru autoaplicarea unor tratamente, fără consultarea medicului. Diferenţele urban–rural sunt serioase, în ceea ce priveşte infrastructura. Există zone izolate in rural, în care populaţia nu are acces la dispensare, pentru servicii medicale primare, sau aceste dispensare există, dar nu au medici permanenţi şi prezintă o dotare foarte rudimentară. Ceea ce este mai grav este că tocmai zonele cu populaţie săracă mai multă, deci şi cu cerinţe crescute de îngrijiri medicale, au aceste probleme. Nu există politici sanitare eficiente de atragere a medicilor în aceste zone defavorizate, problema acoperirii cu medici de familie fiind foarte presantă, în mediul rural şi în zonele pungi de sărăcie. Diferenţele între judeţele sărace şi cele bogate sunt semnificative în ceea ce priveşte personalul medical şi dotarea şi ele se perpetuează, avînd în vedere fondurile mai puţine colectate de către casele de asigurări judeţene, în zonele sărace. CONCLUZII Problemele de sănătate ale populaţiei ca şi dificultăţile sistemului medical românesc sunt probleme apărute pe termen lung şi ale căror consecinţe se vor resimţi încă în viitor, neputând fi rezolvate pe termen scurt. Standardul de viaţă scăzut al populaţiei şi resursele scăzute ale sistemului medical sunt primele cauze ale situaţiei actuale a stării de sănătate a populaţiei din România: faţă de celelalte ţări europene, unele rate înalte ale morbidităţii, cât şi o rată mai ridicată a mortalităţii materne şi infantile. Toate mecanismele distorsionante de care am vorbit mai sus au creat tensiuni financiare, în unele părţi ale sistemului sanitar dezavantajate faţă de altele şi au redus controlul eficient şi transparent al resurselor şi aşa insuficiente. Pe parcursul 384 CRISTINA DOBOŞ 12 tranziţie s-a constatat perpetuarea marii majorităţi a problemelor vechiului sistem în ceea ce priveşte calitatea slabă a unora dintre serviciilor acordate de serviciile publice, cauza fiind dotarea redusă cu utilităţi şi tehnologie modernă a multora dintre unităţile sanitare, deteriorate în prezent (excluzând aici centrele universitare, care au avut un statut privilegiat). De asemenea, a existat lipsa unei politici eficiente de investire în diminuarea disparităţilor urban–rural, în oferta de servicii publice (pentru a fi rezolvată problema accesului la asistenţa primară în spaţiul rural) cât şi implicarea financiară redusă în iniţierea unor programe eficiente de sănătate publică/prevenire. Disparităţile financiare dintre regiunile bogate şi sărace explică deficienţele de investiţie în zonele sărace. Nu a existat o politică eficientă de atragere, prin stimulente financiare serioase, a personalului medical, în zonele rurale. Îmbunătăţirea sistemului de sănătate în România este corelată cu dezvoltarea economică a ţării, fiind, deci, o problemă de lung termen. În acest context, trebuie avute în vedere o serie de politici care să ţintească prin implicare financiară crescută rezolvarea principalelor puncte slabe ale stării de sănătate în România: îmbolnăvirile cu TBC, îngrijirea mai eficientă a mamei şi nou-născutului, investirea în copii şi în educarea pentru prevenire, asistenţa primară în mediul rural. De asemenea, pentru grupurile sărace, găsirea de soluţii de creştere a accesului la servicii prin alocaţii suplimentare de ajutor pentru cumpărarea medicamentelor sau în cazul celor săraci din mediul rural s-ar putea discuta punerea la dispoziţie a unor mijloace de transport gratuit, pentru a putea ajunge la ambulatoriu în oraşele apropiate. Alocarea resurselor în sistem trebuie regândită, în sensul investirii mai mult în asistenţa primară rurală, aşa cum şi-a propus reformarea sistemului, la începutului anului 1996, o dată cu trecerea la asigurări. De asemenea, trebuie regândite alte dimensiuni ale sistemului, pentru a creşte calitatea actului medical şi accesul populaţiei la el. BIBLIOGRAFIE 1. Mărginean Ioan, (coord), Doboş Cristina, Stanciu Mariana, Stoica Laura, Neagu Gabriela, Vlădescu Cristian, Manea Livius, Stănescu Alin, Polarizarea serviciilor de sănătate şi de educaţie ca sursă a sărăcirii în viitor, contract VIASAN, ICCV şi Facultatea de sociologie, 2003–2005, 2005. 2. Mincă Dan, Marcu Mihail, Sănătate publică şi management sanitar, Bucureşti, Editura Universitară Carol Davila, 2004. 3. Preda Marian (coord), Aspecte privind dezvoltarea, populaţia şi sănătatea reproducerii la nivel naţional şi studii de caz, UNFPA, 2003. 4. Scambler Graham, Health and social change. A critical theory, Buckingham, Open University Press, 2002. 5. Stănculecu Manuela (coord), Sărac lipit caut altă viaţă, Bucureşti, Editura Nemira, 2004. 6. Vlădescu Cristian, Dragomireşteanu Aurora, Enăchescu Dan, Politici de alocare a resurselor şi de planificare a personalului medical în sistemele de sănătate. România în context internaţional, Bucureşti, Editura CPSS, 2001. 13 SERVICIILE PUBLICE DE SĂNĂTATE 385 7. Vlădescu Cristian (coord.), Sănătate publică şi management sanitar. Sisteme de sănătate, Bucureşti (Centrul pentru politici şi servicii de sănătate), Editura CPSS, 2004. 8. Zarcovic Grujica, Enăchescu Dan, Probleme privind politicile de sănătate în ţările Europei centrale şi de răsărit. Evoluţia recentă şi perspectivele sistemului de sănătate în România, Bucureşti, Editura Infomedica, 1998. * Health and care in an enlarged Europe, European Foundation for the Improvement of 9. ** living and Working Conditions, 2003. * 10. Barometrul de opinie privind serviciile sănătate realizat în rândul populaţiei din ** România, Centrul pentru politici şi servicii de sănătate, 2003. * 11. Raportul dezvoltării umane, www.undp.org, 2004. **